Takfai ti andi,
Yeso wa Yerushalima ɓurti got i Ju nin.
Ta Yerushalima,
si ti polok i ham nin ta ima si nggaar ya ti fagir ɓwayai hara.
Ti alis i Ju si lai ii Betzata.
Yis yiiri mata nggas ti Kwap i Tutwai.
Ta wii i kikyal ima si nggaar ya ti manjiling i fagiri,
som i mwatanan si tyai ta,
hu manzyauwau,
hu gundungang,
hu som ima lo' ames sholus.
Sin shwaiti muro i hami.
Maɗufal nin yis ta kyeli,
ima mas wilyal hure ataat tau myarfu' yis ti mwatan.
Myan ima Yeso ɗingus yis ɗarak,
shangi yash ti mwatani,
unai nyus,
“Ha ɓweti wis ti cala haa?”
Unai mamwatani nyus,
“A Dee,
i ti ɗeng kwa,
ima u bumun ɓa i wis mulang ta hami myan ima si roi.
Na i kin hai wa mulang ta,
ɗeng u tongun.”
Yeso nyus,
“Luka fit,
ha'a lapan ama ha at!”
Fo abet maɗufali wis cala,
ha' lapan ames wis.
Aɗengi fur a Mwen ti Lafos.
Ɓurti andi som Ju si lak maɗufal ima wis calai si ni,
“Kwai a Mwen ti Lafos,
ɓurti andi ngga' ima anggut amukan lak ta a kiga' ha ha' lapan ama kwa.”
Unai maɗufali nyus,
“A maɗufal ima fan calai ayis nyun,
ɓa i ha' lapan amen i at.”
Si lulus si ni,
“Anggi maɗufali nya ha'a lapan ama ha at ya?”
Maɗufal ima wis calai shang maɗufal ima fas calai kwa,
ɓurti ai ɗufal hyang sin ta kyeli Yeso fotus ta saa ti ɗufal.
Takfai ti myan ndyong,
Yeso wisus ta Wur i DeeƁwe nyus,
“Ɗingai ha wis cala!
Ɓurti andi,
hona masti mafwashi,
ɓurti kandok ɗama nin ima ɓin mai rafat wisa.”
Unai maɗufali wa lak mbayai i Ju ni,
a Yeso fas cala.